Per Clausen (EL), 2008-06-10:
Jeg skal takke ministrene og starte med at rose økonomiministeren for, at han i sin analyse af de internationale forklaringer på prisstigningerne nok nærmede sig nogle af de elementer, som er rigtige.
Til gengæld må man så sige, at da han kom til det element, hvor han gik tættere på analysen af de danske forhold og på, hvad der skulle gøres, forsvandt økonomiministeren lige så langt ud i de tåger, som velfærdsministeren befandt sig i under hele sit indlæg.
For når man tager velfærdsministerens indlæg, var hovedsynspunktet jo, at her i Danmark går det i gennemsnit rigtig godt for folk på overførselsindkomster.
Så var velfærdsministeren ganske vist nødt til at nævne nogle udvalgte grupper og springe over nogle andre.
Der var ikke et ord om folk på kontanthjælp; der var ikke et ord om folk på starthjælp; der var ikke et ord om folk, der er blevet ramt af kontanthjælpsloftet; der var ikke et ord om udviklingen for de mennesker, som lever af arbejdsløshedsdagpenge.
Det er måske ikke så underligt, for netop i dag kom jo de sidste nye tal om forbrugerpriserne, der viste, at hvis man tager hele forbrugerområdet, alle forbrugerpriserne, har inflationen det sidste år faktisk været større end den regulering, som almindelige mennesker på overførselsindkomster har fået.
Når vi så ved, at den største del af prisstigningerne er sket på det område, der handler om basale fødevarer, og vi ved - og det tror jeg sådan set også godt at ministeren ved - at jo lavere en indkomst man har, jo større andel af indkomsten bruger man til fødevarer, ved vi også godt, at stigende fødevarepriser skaber øget ulighed, skaber øget fattigdom i vores samfund.
Det behøver man sådan set ikke at have de nye, officielle tal for at vide.
CASA har lavet en analyse af det og siger jo meget entydigt, at det sidste år kan man konstatere, at mennesker med lave indkomster faktisk har haft en realindkomstnedgang, mens alle andre grupper har haft en realindkomstfremgang; det gælder ikke mindst de mennesker, som lever på overførselsindkomster.
Og det har jo meget, meget alvorlige konsekvenser for mennesker, der måske i forvejen ikke har forfærdelig mange penge at gøre godt med.
Det er jo ikke så slemt, når man en gang imellem skal gå fra den rigtige bøf til den hakkede bøf.
Men hvis det er sådan, at man i forvejen har meget svært ved at finde pengene til den sunde mad, som man selv og ens børn skal have - børnene skal have den for at kunne klare sig i folkeskolen, gennemgå en uddannelse osv. - ja, så skaber det jo store problemer. Så er det måske en anelse - en anelse - frækt, at ministeren begynder at tale om disse mennesker, der mangler kulturelle, intellektuelle og uddannelsesmæssige kompetencer.
Hvordan tror ministeren selv at det er at udvikle de intellektuelle og kulturelle kompetencer i en situation, hvor man kan konstatere, at fødevarepriserne stiger så eksplosivt, at man dagligt må gå på kompromis i forhold til, at ens børn får ordentlig mad?
Jeg tror ikke, at det er så godt.
Skævheden og uligheden øges.
Så går jeg over til spørgsmålet om prisernes udvikling i Danmark.
Fødevareøkonomisk Institut, Konkurrencestyrelsen og adskillige andre siger, at der ikke er ret meget tvivl om, at fødevarerne i Danmark stiger mere, end råvareprisernes stigning kan begrunde , også mere end den internationale spekulation kan begrunde.
Der scores altså også ekstra gevinster på det område.
Det analyserer ministeren og regeringen så, og vi må jo se, hvad der kommer ud af det.
Vi kan ikke leve af, at i gennemsnit set over rigtig mange år har vi alle sammen det sådan cirka godt.
Det afgørende er, at der er sket en række forringelser for mennesker, som ikke har råd til at kunne acceptere forringelser.
På den baggrund fremsætter Enhedslisten dette: Forslag til vedtagelse Idet Folketinget konstaterer, at de stigende fødevarepriser har ført til øget ulighed, og at en del af prisstigningerne i Danmark er større, end prisstigningerne på råvarerne kan begrunde, opfordrer Folketinget regeringen til at - fremsætte forslag om nedsat moms på basale sunde fødevarer, - sikre en effektiv kontrol med priserne på fødevarer, - afskaffe den særlige starthjælp og kontanthjælpsloftet samt gennemføre et ekstraordinært løft af kontanthjælp, dagpenge, pensioner og SU, som svarer til det sidste års prisstigninger på de basale fødevarer, - afskaffe satspuljens udhuling af reguleringen af overførselsindkomsterne, så disse fremover stiger i takt med lønudviklingen,
og - indføre gratis sund mad i folkeskolen og i daginstitutionerne.